Ɣer yiɣeblan ideg tettidir tmetti, Ḥamid yerna-d aɣbel n yiman-is, asmi iḥemmel Iman, d tilemẓit yeqqaren deg tsennawit, yerna netta s warraw-is, maca d ayen iwumi ur yezmir ara, imi tayri yellan gar-asen werǧin teḍra neɣ tḍeṛṛu gar medden , yettwali-tt kan si lbeɛd mi ara d-teffeɣ seg tsennawit nettat d tmeddakelt-is Samira, mi tt-iwala kan ad d-ters ddunit gar yifassen-is, lfarḥ-ines mačči d ayen ara tewwi lqaɛa, netta daɣ ad yecrah wudem-is, ad yaɣ ujajiḥ n tmes deg wul-is, maca amgired n leɛmer yella gar-asen akked tmuɣli n medden d aɣbel i d-yekkan nnig n tezmert-nsen, xas akka asirem-nsen ur yensi ara.